## Educació adjudica per tres milions d’euros la instal·lació d’aules prefabricades en centres educatius de Catarroja i Alginet afectats per la riuada

*** Estes aules s’instal·laran en l’IES Berenguer Dalmau de Catarroja i el CEIP Vicente Blasco Ibáñez d’Alginet.
* Està previst que en les dos pròximes setmanes comence la instal·lació**

La Conselleria d’Educació, Cultura, Universitats i Ocupació ha adjudicat dos contractes per valor de 3.024.367,46 euros per a la instal·lació d’aules provisionals en l’IES Berenguer Dalmau de Catarroja i el CEIP Vicente Blasco Ibáñez d’Alginet.

Les aules prefabricades de l’IES Berenguer Dalmau de Catarroja han sigut adjudicades per 2.690.526,63 euros i comptaran amb huit aules de 15m2, huit aules de 30m2, trenta-cinc aules de 45 m2, tretze aules de 60 m2, deu aules per a lavabos i tres aules per a magatzem.

L’alumnat d’FP de l’IES Berenguer Dalmau està reubicat en l’IES Massanassa i el de Batxillerat en La Florida. Per la seua part, l’alumnat d’ESO està en modalitat en línia, ja que van optar per esta opció després que la Conselleria d’Educació els oferira l’opció de traslladar-se a un altre municipi en torn de vesprada.

Des d’Educació s’està ultimant la ubicació de l’alumnat d’este centre de Catarroja en torn de matí en altres centres fins que puguen traslladar-se a les aules provisionals. Així, 1r i 2n d’ESO se situaran en un centre de Picassent i 3r, 4t d’ESO i Batxillerat en un centre de Mislata, amb servici de transport per a l’alumnat i professorat que ho necessite.

Quant a les aules provisionals del CEIP Blasco Ibáñez d’Alginet, han sigut adjudicades per 333.840,83 euros i disposaran d’una aula de 15 m2; catorze aules de 45m2; una aula de 153m2 (menjador) i set aules destinades a lavabos.

Fins que l’alumnat d’este centre puga situar-se en les aules prefabricades, està rebent l’activitat lectiva en quatre centres de la localitat.

Està previst que en les dos pròximes setmanes comencen a instal·lar-se les aules prefabricades en estos dos municipis.

Fecha: 04/02/2025